Diari Oficial de la Generalitat Valenciana


Sumari del DOGV 4808, del 29-07-2004 (2004/7464)

RESOLUCIÓ de 8 de juliol de 2004, de la directora general de Justícia, de la Conselleria de Justícia i Administracions Públiques, per la qual resol inscriure la modificació dels Estatuts del Col·legi Professional de Delineants i Dissenyadors Tècnics de València.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4808

Data del DOGV
:   29-07-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/7464


Data del document
:   08-07-2004

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * legislació
    * col·legi professional
    * reglament intern
    * professió de l'urbanisme

RESOLUCIÓ de 8 de juliol de 2004, de la directora general de Justícia, de la Conselleria de Justícia i Administracions Públiques, per la qual resol inscriure la modificació dels Estatuts del Col·legi Professional de Delineants i Dissenyadors Tècnics de València. [2004/X7464]
  
Vist l'expedient de modificació dels Estatuts del Col·legi Professional de Delineants i Dissenyadors Tècnics de València, instruït a instància de José Marco Bru, com a degà, i inscrit amb el número 44 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la modificació i registre dels seus Estatuts al Registre de Col·legis Professionals i de Consells Valencians de Col·legis Professionals de la Comunitat Valenciana; de què es desprenen els fets següents:
  
1. El degà del mencionat Consell va presentar el 10 de gener del passat any, la modificació dels Estatuts de l'esmentat Consell, aprovada en Junta General Extraordinària de data 12 de desembre de 2002.
  
2. En exercici del control de legalitat establit per l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana, ha sigut revisat el text estatutari.
  
3. El Col·legi Professional de Delineants i Dissenyadors Tècnics de València, ha presentat la versió definitiva dels seus Estatuts en data 5 de juliol de 2004.
  
4. El text annex dels preceptes objecte d'adaptació estatutària queda incorporat íntegrament a la present Resolució, i es dóna ací per reproduït.
  
Fonaments de dret
  
Els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Els esmentats Estatuts han sigut aprovats amb els requisits i formalitats previstos en l'esmentat article, en els mateixos Estatuts del Col·legi, i en l'art. 70 del Decret 4/2002, de 8 de gener, pel qual s'aprova el Reglament de la Llei de Consells i Col·legis Professionals
  
L'expedient ha sigut tramitat pel Servici d'Entitats Jurídiques, adscrit a esta Direcció General, de la Secretaria Autonòmica de Justícia i Interior, de la Conselleria de Justícia i Administracions Públiques, en virtut de les atribucions que té conferides pels decrets 7/2003 de 21 de juny i 113/2003, d'11 de juliol, sobre assignació de competències a les conselleries, i d'aprovació del ROF de la Conselleria de Justícia i Administracions Públiques, respectivament, i en relació amb la Llei 6/1997, de 4 de desembre, de Consells i Col·legis Professionals de la Comunitat Valenciana i el citat Decret 4/2002, de 8 de gener, del Consell de la Generalitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics i la resta de disposicions complementàries es dicta la resolució següent:
  
1. Inscriure la modificació dels Estatuts del Col·legi Professional de Delineants i Dissenyadors Tècnics de València al Registre de Col·legis Professionals i Consells Valencians de Col·legis Professionals.
  
2. Publicar en el DOGV els nous Estatuts perquè en prengueu coneixement.
  
Contra esta resolució, que posa fi a la via administrativa, es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà de la notificació, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que s'hi utilitze qualsevol altra via que es considere oportuna.
  
València, 8 de juliol de 2004.- La directora general de Justícia: Patricia Montagud Alario.
  
ESTATUTS DEL COL·LEGI PROFESSIONAL
  
 DE DELINEANTS I DISSENYADORS TÈCNICS DE VALÈNCIA
  
CAPÍTOL I
  
Disposicions generals
  
Article 1. Concepte
  
El Col·legi Professional de Delineants i Dissenyadors Tècnics de València, és una corporació de dret públic, reconegut per la Constitució i emparat per l'ordenament jurídic, amb personalitat jurídica pròpia i plena capacitat per al compliment dels seus fins amb funcionaments i estructura interna democràtica.
  
Serà regit per la Llei de Consells i Col·legis Professionals de la Comunitat Valenciana, pels presents Estatuts i pels Reglaments de Règim Interior del Col·legis, sense perjuí de la legislació bàsica de l'Estat.
  
La representació del Col·legi, dins de l'àmbit territorial de la Comunitat Valenciana, correspondrà al Consell Valencià de Col·legis Professionals de Delineants i Dissenyadors Tècnics, i en l'àmbit nacional quedarà integrat en el Consell General com a òrgan superior que representa i coordina a tots els col·legis de Delineants i Dissenyadors Tècnics d'Espanya.
  
Article 2. Organització territorial
  
Es constituïx el Col·legi Professional de Delineants i Dissenyadors Tècnics, en la província de València, coincidix amb el seu àmbit territorial, sense perjuí que el Col·legi puga organitzar dins del seu àmbit les delegacions que estime oportunes, i assenyalar les seues respectives demarcacions.
  
Article 3. Adreça
  
L'adreça del Col·legi Professional de Delineants i Dissenyadors Tècnics de València es fixa a València, Gran Via Marqués de Túria núm. 24-1r, i es podrà traslladar d'acord amb el que establixen els presents Estatuts.
  
El domicili de les delegacions que s'establisquen serà el del corresponent delegat, sense perjuí que es puguen establir oficines en domicili distint, sempre d'acord amb el que disposen estos Estatuts.
  
Article 4. Incorporació
  
El nombre de professionals delineants i dissenyadors tècnics que puguen incorporar-se al Col·legi serà il·limitat; hauran de ser admesos quan ho sol·liciten, sempre que reunisquen les condicions reglamentàries i títols exigits, formalitzen adequadament la sol·licitud d'inscripció i satisfacen les quotes establides a l'efecte, i hauran de presentar la sol·licitud al Col·legi Professional del domicili professional únic i principal.
  
L'afiliació de col·legiats i el seu reconeixement com a tals, d'acord amb les normes establides, correspondrà únicament al Col·legi, que comunicarà al Consell Valencià les altes i les baixes que es produïsquen, igualment comunicarà les altes i baixes de col·legiats al Consell General, d'acord amb la normativa establida.
  
Article 5. Fins
  
Constituïxen fins essencials del Col·legi Professional de Delineants i Dissenyadors Tècnics, l'ordenació de l'exercici d'esta activitat professional, la seua representació exclusiva i la defensa dels interessos professionals dels col·legiats.
  
Article 6. Funcions
  
Correspon al Col·legi en el seu àmbit territorial l'exercici de les següents funcions:
  
a) Exercir totes les funcions que li siguen encomanades per l'administració, col·laborar amb esta per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins, que puguen ser-los sol·licitats o acorden formular per pròpia iniciativa.
  
b) Assessorar els particulars i entitats de qualsevol classe, en matèria de la seua competència; emetre els informes que els siguen interessats, i intervenir en via de conciliació o arbitratge en les qüestions, que, per motius professionals, se susciten entre els col·legiats.
  
c) Vetlar pels drets, deures i prestigi de la professió, i, de mode rellevant, sobre aquelles qüestions que corresponguen al camp de la competència i de les atribucions exclusives dels delineants i dissenyadors tècnics per a l'exercici de la delineació.
  
d) Verificar, impedir i, si és procedent, perseguir, fins i tot davant els tribunals de Justícia, tots els casos d'intrusisme professional que afecten els delineants i dissenyadors tècnics i l'exercici de la seua professió, en el cas que esta s'exercisca o pretenga exercir, s'obstaculitze o pretenga obstaculitzar per persones en qui no concórreguen els requisits legals establits per a la pràctica de la professió, o per qualsevol classe d'organisme o entitat.
  
e) Organitzar i efectuar missions de caràcter cultural, científic, tècnic o pràctic relacionades amb la professió, així com cursos per a la formació professional dels postgraduats.
  
f) Arreplegar i canalitzar les aspiracions de la professió, per a, a través del Consell Valencià, elevar al Govern de la Generalitat Valenciana aquells suggeriments que guarden relació amb l'exercici i perfeccionament de la professió, i amb les normes que regisquen els servicis que presten o puguen prestar els delineants i dissenyadors tècnics, tant per compte propi com per compte alié i al servici de les administracions públiques.
  
g) Realitzar el reconeixement de firma o el visat de plans, informes, dictàmens, valoracions, certificats, peritatges i la resta de treballs que porten a terme els delineants i dissenyadors tècnics en l'exercici de la seua professió, d'acord amb les competències atribuïdes per la formació i capacitat obtinguda, en els estudis que donen accés a la titulació d'estos professionals.
  
h) Mantindre un actiu i eficaç servici d'informació sobre el mercat laboral a desenvolupar pels delineants i dissenyadors tècnics, per tal d'aconseguir el seu adaptament més adequat, i donar major eficàcia a la labor professional.
  
i) Fomentar i organitzar entre els col·legiats els beneficis de la previsió social, i crear i desenvolupar les institucions que servisquen adequadament a tals fins.
  
j) Vetlar per l'adequat nivell de l'ensenyament als centres docents que conferixen títols que capaciten per a l'exercici de la professió els delineants i dissenyadors tècnics, en les especialitats industrial, edificació, obra civil, cartografia i disseny.
  
k) Mediar per a l'adequada ordenació i retribució dels delineants i dissenyadors tècnics que exercisquen la professió per compte alié, per tal de canalitzar les iniciatives i normes que els puguen afectar, i mantenir relació amb els òrgans laborals i sindicals corresponents.
  
l) Informar els consells o organismes consultius de l'administració en matèries de competència de la professió, quan siguen requerits per a això.
  
m) Participar en l'elaboració dels plans d'estudis i informar de les normes d'organització dels centres docents corresponents a la professió, mantindre permanent contacte amb estos i preparar la informació necessària per a facilitar l'accés a la vida professional dels nous professionals.
  
n) Ostentar en el seu àmbit la representació i defensa de la professió davant l'administració, institucions, tribunals, entitats i particulars, amb legitimació per a ser part en tots els litigis que afecten els interessos professionals i exercitar el dret de petició conforme a la llei.
  
o) Facilitar als tribunals, conforme a les lleis, la relació de col·legiats que pogueren ser requerits per a intervenir en peritatges en els assumptes judicials, o designar-los per si mateixos, segons escaiga.
  
p) Ordenar en l'àmbit de la seua competència, l'activitat professional dels col·legiats, i vetlar per l'ètica, dignitat professional i el respecte a causa dels drets dels particulars, i exercir, si cal, la facultat disciplinària en l'orde professional i col·legial.
  
q) Intervenir en via de conciliació o arbitratge en les qüestions que, per motius professionals, se susciten entre els col·legiats, i, en general, procurar l'harmonia i col·laboració entre estos, i impedir la competència deslleial entre estos.
  
r) Resoldre per laude, a instància de les parts interessades, les discrepàncies que puguen sorgir sobre el compliment de les obligacions dimanants dels treballs realitzats pels col·legiats en l'exercici de la seua professió.
  
s) Establir barems d'honoraris que tindran caràcter merament orientatiu i encarregar-se del cobrament de les percepcions, remuneracions o honoraris professionals, quan així ho sol·liciten lliure i expressament els col·legiats.
  
Quant a l'oferta de servicis i fixació de remuneracions, s'estarà a allò que ha sigut establit per la Llei de Defensa de la Competència i la Llei sobre Competència Deslleial.
  
t) Complir i fer complir als col·legiats, en les matèries de la seua competència, les lleis generals i especials, els Estatuts Col·legials, els reglaments de Règim Interior i els acords adoptats pels òrgans col·legials, i procurar sempre la lliure competència en l'exercici de la professió i impedint la competència deslleial, d'acord amb la legislació vigent.
  
u) Quantes altres funcions redunden en benefici dels interessos professionals dels col·legiats.
  
CAPÍTOL II
  
Dels col·legiats
  
Article 7. Membres del Col·legi
  
Seran membres del Col·legi els delineants i dissenyadors tècnics en qualsevol de les seues especialitats, que estiguen en possessió dels corresponents títols que faculten per a l'exercici de la professió de delineant i dissenyador tècnic i que ho sol·liciten i complisquen els altres requisits exigits en els presents Estatuts.
  
Els membres del Col·legi Professional de Delineants i Dissenyadors Tècnics de València poden ser:
  
- Membres en exercici
  
- Membres no en exercici
  
- Membres d'honor.
  
Són membres en exercici les persones naturals que, reunint les condicions exigides per a això, hagen obtingut la incorporació al Col·legi i exercisquen activament la professió de delineant o dissenyador tècnic, bé per compte propi, o per compte alié en règim laboral o d'arrendament de servicis.
  
Són membres no en exercici les persones naturals que hagen obtingut la incorporació al Col·legi i no exerciren activament la professió, o, havent exercit, cessaren en esta.
  
Són membres d'honor les persones naturals o jurídiques, col·legis, institucions, organismes, etc., espanyols o estrangers, siguen o no delineants o dissenyadors tècnics, que segons el parer de l'Assemblea General de col·legiats i a proposta de la Junta de Govern, meresquen tal designació pels seus destacats servicis al Col·legi o a la professió.
  
Article 8. Col·legiació obligatòria:
  
Per a l'exercici legal de la professió serà requisit indispensable estar incorporat, en qualitat de membre en exercici, al Col·legi que es corresponga amb el domicili professional únic o principal del delineant o dissenyador tècnic i complir els requisits legals i estatutaris exigits a tal fi.
  
Article 9. Requisits per a la incorporació al Col·legi, tramitació i causa de denegació
  
a) Per a sol·licitar la col·legiació l'interessat dirigirà per escrit l'oportuna sol·licitud al degà del Col·legi i hauran de reunir, per a la seua incorporació, els següents requisits.
  
1) Estar en possessió del títol oficial o còpia compulsada, testimoni d'este o certificat d'haver-lo sol·licitat dels títols de mestre industrial, delineant i graduat en Arts Aplicades i Oficis Artístics de Delineació i Disseny (D 219/1973); els corresponents de la Formació Professional de segon grau de tècnic especialista en les branques de delineació industrial, d'edificis i obres, d'edificis i urbanisme, de disseny gràfic, disseny d'interiors i disseny industrial, així com els de tècnic superior en desenvolupament i aplicació de projectes de la construcció, de desenvolupament de projectes mecànics i de disseny i producció editorial.
  
Així mateix, podran incorporar-se al Col·legi els qui posseïsquen els títols de tècnic superior de formació professional i d'ensenyaments artístics el contingut dels quals faculte per a l'exercici de la professió de delineant i dissenyador tècnic, sempre que s'exercisca.
  
2) Haver abonat, si és procedent, la quota d'incorporació i la resta que tinga establides el Col·legi.
  
3) Si es tracta d'un trasllat de Col·legi, l'interessat haurà d'aportar un certificat del Col·legi de procedència, acreditatiu de trobar-se d'alta en este i al corrent en el pagament de quotes col·legials, sense nota desfavorable en el seu expedient professional, i en què es farà constar el número de registre del Consell Valencià de Col·legis Professionals de Delineants i Dissenyadors Tècnics, o, quan el Col·legi no pertanga a l'àmbit territorial de la Comunitat Valenciana, el número de registre del Consell General. Així mateix, haurà d'abonar la quota i la resta que tinga establida el Col·legi Professional de Delineants i Dissenyadors Tècnics de València.
  
4) Els delineants o dissenyadors tècnics, col·legiats en un altre Col·legi, que exercisquen ocasionalment al territori del Col·legi de València, hauran de comunicar les actuacions que vagen a realitzar en esta demarcació, per tal que queden subjectes, amb les condicions econòmiques a l'efecte establides, a les competències d'ordenació, visat, control deontològic i potestat disciplinària del Col·legi de València. La comunicació es farà a través del Col·legi a què estigueren adscrits.
  
La col·legiació de delineants o dissenyadors tècnics estrangers es regirà per la seua normativa nacional, de la Unió Europea o Internacional.
  
b) La incorporació podrà ser denegada:
  
1) Quan els documents presentats siguen insuficients o oferisquen dubtes sobre la seua autenticitat.
  
2) Quan l'interessat estiguera complint condemna imposada pels tribunals de Justícia que comporte pena accessòria d'inhabilitació absoluta o especial per a l'exercici de la professió.
  
3) Quan haguera sol·licitat la baixa a perpetuïtat o sigut expulsat d'un altre col·legi, i no haguera obtingut expressa rehabilitació.
  
4) Quan estiga suspés en l'exercici de la professió per sanció disciplinària imposada per un altre col·legi, pel Consell Valencià o pel Consell General.
  
5) Quan estiga sotmés en causa d'incompatibilitat o prohibició per a l'exercici de la professió.
  
6) Quan el peticionari, procedent d'un altre col·legi, no justifique complidament haver satisfet les quotes i drets que li corresponien en el col·legi d'origen.
  
c) Les peticions d'incorporació es tramitarà de la forma següent:
  
1) Tota petició d'incorporació al Col·legi serà resolta en el termini de tres mesos des que la petició es formule o, si és procedent, siguen aportats per l'interessat els documents necessaris o s'esmenen els defectes de la petició. Complit eixe termini sense que s'haja notificat, podrà deduir el recurs pertinent l'interessat.
  
2) Contra les resolucions denegatòries de les peticions d'incorporació, podrà reclamar-se davant el Consell Valencià de Col·legis Professionals de Delineants i Dissenyadors Tècnics. La reclamació haurà de formular-se en el termini de trenta dies des que es notifique la resolució expressa, o, si és procedent, es produïsca la desestimació, per silenci.
  
3) El Consell Valencià de Col·legis Professionals de Delineants i Dissenyadors Tècnics demanarà del col·legi corresponent la tramesa de l'expedient, i haurà de resoldre en el termini de tres mesos.
  
4) Contra les resolucions del Consell Valencià de Col·legis Professionals de Delineants i Dissenyadors Tècnics es podrà interposar recurs contenciós administratiu, d'acord amb la legislació vigent.
  
Article 10. Baixes al Col·legi
  
Els col·legiats podran causar baixa al Col·legi, pels següents motius:
  
a) A petició pròpia, per escrit i dirigida al degà del Col·legi Professional de Delineants i Dissenyadors Tècnics de València, en què s'al·legue la causa de la sol·licitud de baixa i aporte la documentació acreditativa de dita causa. La Junta de Govern podrà denegar la baixa col·legial quan no s'acredite suficientment la causa de la baixa.
  
b) Quan es produïsca l'expulsió d'un col·legiat, conforme al procediment establit en el capítol tercer d'estos Estatuts.
  
Article 11. Drets dels col·legiats
  
Els col·legiats en exercici tindran dret a gaudir de tots els servicis, facultats i prerrogatives que resulten dels presents Estatuts, i a més:
  
1. Elegir i ser elegit per a llocs de representació i ostentar càrrecs directius.
  
2. Informar i ser informat oportunament de les actuacions i vida de la corporació i de les qüestions que, amb respecte a l'exercici de la professió, els afecten.
  
3. Exercir la representació que en cada cas se li conferisca.
  
4. Intervenir, conforme a les normes legals o estatutàries, en la gestió econòmica i administrativa del Col·legi i expressar lliurement les seues opinions en matèria i assumptes d'interés professional.
  
5. Exercitar les accions i recursos que hi escaiguen en defensa dels seus drets.
  
6. Ser emparats pel Col·legi, per tal de facilitar accions, excepcions i defenses relacionades amb l'exercici professional o per motius d'este en defensa dels seus lícits interessos i dels seus honoraris.
  
7. Ser representat pel Col·legi, quan així ho acorde la Junta de Govern, per tal de facilitar accions, excepcions i defenses relacionades amb l'exercici professional davant tribunals, autoritats, organismes i entitats públiques o privades.
  
8. Ser assistits pel Col·legi, per mitjà dels corresponents servicis a tal fi establits, en el cobrament dels seus honoraris professionals.
  
9. Assistir amb veu i vot a les assemblees generals del Col·legi, ordinàries i extraordinàries.
  
10. Presentar lliurement les seues candidatures als llocs de govern del Col·legi i exercir els càrrecs per als quals hagueren sigut elegits.
  
11. Formular queixes davant la Junta de Govern del Col·legi contra l'actuació professional o col·legial de qualsevol dels membres que les integren.
  
12. Integrar-se voluntàriament en les mutualitats de Previsió Social que puguen establir-se, i contribuir a estes en la forma que s'acorde en l'Assemblea General Extraordinària que es convoque a l'efecte.
  
Els col·legiats no en exercici tindran dret a gaudir de tots els servicis, facultats i prerrogatives dels en exercici amb les limitacions assenyalades estatutàriament i amb excepció d'aquells drets inherents a l'exercici professional.
  
Article 12. Obligacions dels col·legiats
  
a) Per a exercir legalment la professió serà requisit indispensable estar col·legiat en el Col·legi corresponent al seu domicili professional únic o principal. En el supòsit d'exercir ocasionalment en la demarcació d'un altre col·legi, estarà obligat a comunicar a este les actuacions a realitzar, per tal de quedar subjecte a les competències d'ordenació, visat, control deontològic i potestat disciplinaria.
  
b) Complir amb les prescripcions establides en els presents Estatuts, en els Reglaments que els desenvolupen i amb els acords que siguen adoptats pel Col·legi, pel Consell General i pel Consell Valencià de Col·legis Professionals de Delineants i Dissenyadors Tècnics, dins del seu àmbit de competències.
  
c) L'assistència als actes corporatius.
  
d) Acceptar l'acompliment de les comeses que els encomane els òrgans de gestió del Col·legi.
  
e) Pagar les quotes i drets que hagen sigut aprovats pel Col·legi, per al seu sosteniment i per a fins de previsió.
  
Els col·legiats, que dins dels terminis fixats a l'efecte, deixen de satisfer les quotes ordinàries o extraordinàries acordades, obtindran una pròrroga de seixanta dies per a fer-les efectives, transcorreguda la qual sense abonar-les, seran suspensos dels seus drets col·legials.
  
Els col·legiats que hagen sigut suspensos estan obligats a pagar les quotes que es meriten durant el temps de suspensió, i el Col·legi estarà facultat per a exigir-los l'abonament d'estes. Els col·legiats recuperaran tots els drets col·legials reconeguts en els presents Estatuts, quan facen efectives les quantitats degudes.
  
f) Observar respecte als òrgans de gestió del Col·legi, la deguda disciplina, i entre els col·legiats, els deures d'harmonia professional.
  
g) Posar en coneixement del Col·legi tots els fets que puguen afectar la professió, tant particularment com col·lectivament considerada, i la importància de la qual puga determinar la intervenció corporativa amb caràcter oficial, en especial tot acte d'intrusisme professional que arribe al seu coneixement, així com els casos d'exercici il·legal, tant per no col·legiació, per incompatibilitat o trobar-se suspens o inhabilitat el denunciat.
  
h) Abstindre's de tota pràctica de competència deslleial.
  
i) Complir amb la normes Deontològiques de l'exercici de la professió.
  
j) Comunicar al Col·legi els canvis de domicili, així com les absències prolongades.
  
CAPÍTOL III
  
De la jurisdicció disciplinària
  
Article 13. Responsabilitat disciplinària
  
1r. Les juntes de Govern del Col·legi podrà sancionar els membres del Col·legi pels actes o omissions en què incórreguen i que estimen constitutius d'infracció dels deures professionals o corporatius, o siguen contraris al prestigi i l'honorabilitat de la professió i el respecte a causa dels companys, així com els expressament establits en l'article 14 d'estos Estatuts.
  
2n. No podrà ser imposada cap sanció sense la instrucció prèvia d'un expedient disciplinari.
  
Article 14. Faltes i sancions, i règim de responsabilitat
  
- Les faltes comeses pels delineants i dissenyadors tècnics, que puguen comportar sanció disciplinària es classifiquen en lleus, greus i molt greus.
  
1. Són faltes lleus:
  
a) La negligència en el compliment de les normes estatutàries i reglamentàries, i dels acords del Col·legi, del Consell Valencià i del Consell General.
  
b) Les faltes no justificades dels membres de la Junta de Govern del Col·legi a les reunions d'esta, a les del Consell General o a les del Consell Valencià, quan siguen designats per la Junta de Govern per a assistir-hi.
  
c) No acceptar, sense cap justificació, l'acompliment dels càrrecs corporatius.
  
d) La falta de respecte als membres de la Junta de Govern en l'exercici de les seues funcions, quan no constituïsquen falta greu o molt greu.
  
e) Les desconsideracions de poca transcendència cap a un altre col·legiat.
  
f) Les infraccions lleus en l'exercici de la professió.
  
2. Són faltes greus:
  
a) L'incompliment greu de les normes estatutàries i reglamentàries, dels acords i obligacions econòmiques amb el Col·legi, amb el Consell Valencià de Col·legis Professionals de Delineants i Dissenyadors Tècnics i amb el Consell General.
  
b) Haver estat sancionats per tres o més faltes lleus en el termini d'un any.
  
c) La falta de respecte per acció o omissió als membres de les Juntes de Govern, quan actuen en l'exercici de les seues funcions.
  
d) Els actes de desconsideració manifesta cap als col·legiats en l'exercici de l'activitat professional.
  
e) La competència deslleial.
  
f) L'encobriment de l'intrusisme professional.
  
g) La falta injustificada dels directius a les reunions de la Junta de Govern quan en estes es tracte d'algun expedient disciplinari.
  
3. Són faltes molt greus:
  
a) La reincidència per dos o més vegades en falta greu dins del termini de tres anys.
  
b) La comesa d'actes constitutius de delicte, en qualsevol grau de participació, que afecten l'ètica i l'honorabilitat professional.
  
- Les sancions que puguen imposar-se als delineants i dissenyadors tècnics per la comesa d'actes tipificats en l'article anterior, seguint el procediment establit en l'article 14 d'este Estatut, són les següents:
  
1. Per faltes lleus:
  
a) Amonestació privada.
  
b) Advertència per escrit.
  
2. Per faltes greus:
  
a) Advertència pública
  
b) Suspensió temporal en l'exercici de la professió per un termini fins a tres mesos.
  
3. Per faltes molt greus:
  
a) Suspensió temporal en l'exercici de la professió per un termini fins a sis mesos.
  
b) Expulsió del col·legiat.
  
Les sancions greus i molt greus comportaran la inhabilitació per a l'exercici dels càrrecs de govern del Col·legi, durant el període de temps que dure la sanció.
  
- Règim de responsabilitat
  
1. La responsabilitat disciplinària dels col·legiats s'extingix:
  
a) Pel compliment de la sanció
  
b) Per la defunció del col·legiat.
  
c) Per la prescripció de la falta
  
d) Per la prescripció de la sanció.
  
2. Les faltes constitutives de sanció disciplinàries prescriuran :
  
A. Les faltes lleus prescriuen als sis mesos; les greus, als dos anys, i les molt greus, als tres anys. El termini de prescripció començarà a comptar a partir del dia en què es va cometre la falta, i s'interromprà este per qualsevol diligència o actuació del Col·legi notificada al col·legiat.
  
B. Les sancions imposades per faltes lleus prescriuen als sis mesos; les imposades per falta greu, als dos anys, i les imposades per falta molt greu, als tres anys. El termini de prescripció començarà a comptar des de l'endemà a aquell en què haja adquirit fermesa la resolució sancionadora.
  
C. Els col·legiats sancionats podran sol·licitar a la Junta de Govern, per mitjà d'escrit degudament fonamentat, la seua rehabilitació amb cancel·lació de la nota en el seu expedient col·legial, en els següents terminis: sis mesos, per a les faltes lleus; dos anys, per a les faltes greus; tres anys, per a les faltes molt greus, i cinc anys, quan es tracte d'expulsió. Els esmentats terminis començaran a comptar a partir del dia següent al del compliment de la sanció.
  
Article 15. Procediment sancionador
  
Les faltes lleus, greus i molt greus se sancionaran després de l'obertura d'expedient disciplinari tramitat conforme al que establixen els presents Estatuts, si no n'hi ha, pel que establix el RD 1.398/1993, de 4 d'agost, pel qual s'aprova el Reglament del procediment per a l'exercici de la potestat sancionadora, i supletòriament pel que disposa el títol IX, capítol II, de la Llei 30/1992, de 26 de novembre, que regula els principis del procediment sancionador.
  
La Junta de Govern és l'òrgan competent per a la incoació i resolució dels expedients sancionadors.
  
Tot procediment sancionador s'iniciarà d'ofici, per acord de l'òrgan competent, bé per iniciativa pròpia o per denúncia; en este cas, hauran d'expressar-se les circumstàncies personals i firma del denunciant i la relació dels fets denunciats i, quan siga possible, la identificació dels presumptes responsables.
  
Abans de la iniciació del procediment, es podran realitzar actuacions prèvies per tal de determinar si hi ha circumstàncies que justifiquen tal iniciació.
  
En el mateix acord en què s'ordene la incoació de l'expedient, es nomenarà un instructor, que haurà de ser un vocal de la Junta de Govern, i si és procedent, un secretari, la qual cosa es notificarà a l'interessat. En el termini de 15 dies a partir de l'esmentada comunicació, les parts efectuaran les al·legacions i aportaran els documents o informes que estimen convenients i, si és procedent, la proposició i pràctica de prova.
  
Conclòs l'esmentat termini, l'instructor farà una proposta de resolució, que serà comunicada a l'interessat perquè en el termini de cinc dies al·legue el que estime convenient.
  
El procediment es remetrà a la Junta de Govern la qual, per mitjà de resolució motivada, acordarà en el termini de 15 dies la imposició de sanció o l'arxiu de les actuacions.
  
La resolució haurà de dictar-se en el termini màxim de sis mesos des de l'inici de l'expedient.
  
Contra les resolucions de la Junta de Govern del Col·legi es podrà interposar recurs davant el Consell Valencià, en un termini no superior a un mes conforme a la legislació vigent, la resolució de la qual serà directament recorrible davant la jurisdicció contenciosa administrativa.
  
Article 16. Organització de la facultat disciplinària
  
La Junta de Govern del Col·legi i el Consell Valencià, en matèria disciplinària, actuaran amb assistència de tots els seus membres que no al·leguen impediment estimat per la Junta o siguen recusats.
  
S'exceptuen els casos en què les actuacions disciplinàries es referisquen a membres de la Junta de Govern del Col·legi o del Consell Valencià; en este cas, la instrucció i resolució, correspondrà al Consell Valencià o al Consell General, respectivament.
  
Article 17. Causes d'abstenció i de recusació
  
Seran causa d'abstenció i recusació: el parentiu fins al segon grau, l'interés personal i l'amistat o enemistat manifesta amb l'inculpat.
  
Tot col·legiat està obligat a posar en coneixement de la Junta de Govern les causes de recusació que aprecie en qualsevol membre d'esta, i la Junta haurà d'aplicar-la d'ofici quan tinga coneixement de l'existència de causa d'abstenció o recusació.
  
CAPÍTOL IV
  
Òrgans de govern del Col·legi
  
Article 18. Òrgans de govern
  
El govern del Col·legi Professional de Delineants i Dissenyadors Tècnics de València estarà a càrrec de l'Assemblea General, òrgan suprem del Col·legi, i de la Junta de Govern.
  
L'Assemblea General estarà constituïda per tots els col·legiats que es troben en ple exercici dels seus drets, segons s'establisca reglamentàriament.
  
SECCIÓ PRIMERA
  
De les assemblees
  
Article 19. Assemblea General
  
L'Assemblea General, vàlidament constituïda, serà l'òrgan sobirà del Col·legi, i els seus acords, adoptats d'acord amb els Estatuts, són obligatoris per a tots els col·legiats.
  
Article 20. Tipus d'assemblees
  
Les assemblees generals podran ser ordinàries i extraordinàries, i hi podran assistir els col·legiats en exercici i no en exercici amb veu i vot en la forma que s'establisca en el Reglament de Règim Interior.
  
El vot és personal però pot admetre's, en els casos que així s'establisca, el vot per delegació o compromissaris en les assemblees generals, sempre que la delegació siga autenticada per notari o pel secretari del Col·legi.
  
Article 21. Assemblees generals ordinàries
  
En el primer trimestre de l'any, el Col·legi celebrarà l'Assemblea General Ordinària per a l'aprovació dels pressuposts del Col·legi, elaborats per la Junta de Govern i la renovació, si escau, dels càrrecs de la Junta de Govern. També s'informarà els col·legiats sobre la marxa del Col·legi en tots els seus aspectes.
  
Article 22. Assemblees generals extraordinàries
  
L'Assemblea General es reunirà amb caràcter extraordinari, prèvia convocatòria del seu degà, bé per pròpia iniciativa, per acord de la Junta de Govern o a petició del cinc per cent dels col·legiats.
  
Article 23. Convocatòries
  
L'Assemblea General Ordinària i Extraordinària serà convocada pel degà del Col·legi, i serà notificada per escrit a tots els col·legiats, amb almenys deu dies d'antelació, excepte casos excepcionals.
  
La convocatòria haurà de contindre el lloc, dia i hora en què haja de celebrar-se l'Assemblea en primera i en segona convocatòria, i l'orde del dia prèviament acordat.
  
Els col·legiats podran formular propostes per escrit, amb una antelació mínima de tres dies, que s'inclouran en l'apartat «precs i preguntes». No podrà adoptar-se cap acord respecte a assumptes que no figuren en l'orde del dia.
  
Article 24. Constitució
  
L'Assemblea General quedarà vàlidament constituïda, en primera convocatòria, quan es troben presents o representats la meitat més un dels seus membres, i, en segona convocatòria, qualsevol que fóra el nombre d'assistents.
  
Article 25. Presidència
  
La presidència de totes les assemblees generals correspondrà al degà del Col·legi, i, en absència d'este, al vicedegà.
  
La mesa de l'Assemblea quedarà integrada per la Junta de Govern, i actuarà com a secretari el de la Junta.
  
Els acords que adopte l'Assemblea General ho seran per votació de majoria simple. En cas d'empat, el vot del president serà de qualitat o diriment.
  
Contra els acords adoptats per l'Assemblea General, els col·legiats podran interposar recurs ordinari davant el Consell Valencià de Col·legis Professionals de Delineants i Dissenyadors Tècnics.
  
Article 26. Funcions i competències
  
Són funcions i competències de l'Assemblea General:
  
a) Adoptar els acords relatius a la representació, gestió i defensa dels interessos del Col·legi i dels seus afiliats.
  
b) Aprovar els programes i plans d'actuació.
  
c) Elegir i revocar el mandat als membres de la Junta de Govern.
  
d) Conéixer la gestió de la Junta de Govern.
  
e) Fixar les quotes que hagen de satisfer els col·legiats, segons les propostes que elabore la Junta de Govern.
  
f) Aprovar els reglaments de Règim Interior, que hauran de ser aprovats pel Consell Valencià de Col·legis Professionals de Delineants i Dissenyadors Tècnics, sempre que siguen conformes amb la legalitat vigent.
  
g) Proposar la fusió, absorció o dissolució del Col·legi.
  
h) Dilucidar sobre les reclamacions formulades pels col·legiats.
  
i) Discussió i votació del compte general de despeses i ingressos de l'any anterior.
  
j) Lectura i aprovació dels pressuposts del Col·legi.
  
Article 27. Actes
  
De les reunions de l'Assemblea General s'estendrà acta, que es reflectirà en un llibre a l'efecte, firmada pel degà, el secretari i dos delegats de l'Assemblea. L'acta de l'Assemblea serà aprovada en la següent Assemblea del mateix tipus i tindrà força executiva transcorreguts trenta dies des de la data en què es van adoptar els acords, després de l'exposició de la citada acta durant deu dies en el tauler d'anuncis del Col·legi.
  
SECCIÓ SEGONA
  
De la Junta de Govern
  
Article 28. Composició de la Junta de Govern
  
El Col·legi Professional de Delineants i Dissenyadors Tècnics de València estarà regit i representat per la seua Junta de Govern, composta per un degà, un vicedegà, un secretari, un tresorer, un interventor i tants vocals com a àrees de treball componguen el Col·legi o s'estime convenient.
  
Article 29. Delegacions
  
Les delegacions són òrgans descentralitzats de gestió territorial del Col·legi que atendran idèntics fins que el Col·legi, quedaran subjectes al règim d'este i en cap cas no posseiran capacitat autonormativa. Estaran gestionades per una Comissió, integrada per un delegat president i un administrador, si escau.
  
Els delegats presidents de les delegacions són responsables davant la Junta de Govern del Col·legi de totes les anomalies que s'observen en les delegacions al seu càrrec.
  
Article 30. Funcions de la Junta de Govern
  
Correspon a la Junta de Govern la direcció i administració del Col·legi, per al compliment dels seus fins, en tot allò que de manera expressa no corresponga a l'Assemblea General.
  
De mode especial correspon a la Junta de Govern:
  
a) La direcció i vigilància del compliment de les comeses corporatives.
  
b) Vetlar pel compliment dels fins i funcions corporatius enumerats en l'art. 5é dels presents Estatuts.
  
c) La designació de les seccions encarregades de preparar informes i estudis o de dictar laudes o arbitratges.
  
d) La formació del pressupost i els comptes i quant concernix a la gestió econòmica.
  
e) Resoldre sobre l'admissió de nous col·legiats.
  
f) La preparació de les reunions de les juntes de Govern i l'execució dels acords.
  
g) Dilucidar els problemes que pogueren sorgir entre els membres del Col·legi i en especial dels derivats de la Llei sobre Defensa de la Competència i de la Llei sobre Competència Deslleial.
  
h) Exercir la jurisdicció disciplinària.
  
i) Totes les altres atribucions que s'establixen en altres articles dels presents Estatuts i en el Reglament de Règim Interior del Col·legi.
  
j) En general, exercir quantes funcions dels col·legis no estiguen expressament atribuïdes a altres òrgans col·legials.
  
k) Exercitar les accions i actuacions oportunes per a impedir i perseguir l'intrusisme i la competència deslleial, així com l'exercici de la professió als qui, col·legiats o no, l'exerciren en forma i sota condicions contràries a les lleis i normes estatutàries establides, sense excloure les persones naturals o jurídiques, que faciliten l'exercici professional irregular.
  
l) Recaptar l'import de les quotes i de les càrregues establides per al sosteniment del Col·legi, i el del Consell General, així com els altres recursos econòmics del Col·legi previstos en estos Estatuts.
  
m) Informar els col·legiats de totes les gestions que conega i puguen afectar-los, ja siguen d'índole corporativa, col·legial, professional o cultural.
  
n) Defendre els col·legiats en l'exercici de la professió i atorgar-los l'empara col·legial, quan siga justa i procedent.
  
o) Procedir a la contractació dels empleats necessaris, en règim laboral o d'arrendament de servicis, per a la bona marxa de la corporació; acceptar les propostes de prestacions voluntàries de col·legiats amb compensació o sense econòmica.
  
p) Exercir totes les funcions en matèria econòmica i sense cap exclusió, realitzar, respecte del patrimoni propi del Col·legi, tota classe d'actes de disposició i de gravamen, i en especial:
  
1) Administrar béns.
  
2) Pagar i cobrar quantitats.
  
3) Fer efectius lliuraments, donar o acceptar béns en pagament o per a este.
  
4) Atorgar transaccions, compromisos o renúncies.
  
5) Comprar, vendre, retraure i permutar, purament o condicionalment, amb preu confessat, ajornat o pagat al comptat tota classe de béns i drets, llevat dels relatius a immobles per als quals es requerirà l'acord de l'Assemblea General.
  
6) Constituir, acceptar, dividir, alienar, gravar, redimir i extingir usdefruits, servituds, opcions i arrendaments i la resta de drets reals, i exercir totes les facultats que se'n deriven.
  
7) Acceptar a benefici d'inventari i repudiar herències i fer aprovar o impugnar peticions d'herències i entregar i rebre llegats.
  
8) Contractar, modificar, rescindir i liquidar assegurances de tota classe.
  
9) Operar en caixes oficials, caixes d'estalvis i bancs inclús el d'Espanya i les seues sucursals, i fer tot quant la legislació i practiques bancàries permeten; seguir, obrir i cancel·lar comptes i llibretes d'estalvi, comptes corrents i de crèdit i caixes de seguretat.
  
10) Comprar, vendre, canviar, pignorar valors i cobrar els seus interessos, dividends i amortitzacions, concertar pòlisses de crèdit, ja siga personal o amb pignoració de valors, amb bancs i establiments de crèdit, inclús el Banc d'Espanya i les seues sucursals, i firmar els oportuns documents.
  
11) Modificar, transferir, cancel·lar, retirar i constituir depòsits d'efectiu, valors provisionals o definitius.
  
12) Totes les altres atribucions que s'establixen en altres articles dels presents Estatuts i en el règim interior del Col·legi.
  
q) En general, exercir totes aquelles funcions del Col·legi que no estiguen expressament atribuïdes a altres òrgans col·legials.
  
Article 31. Elecció de la Junta de Govern
  
La Junta de Govern serà elegida per votació dels col·legiats i es renovarà per meitat cada dos anys, i els seus membres podran ser reelegits.
  
Podran ser candidats tots els col·legiats pertanyents a l'àmbit territorial del Col·legi que es troben en l'exercici de la professió, amb un mínim de dos anys de col·legiació, i que, ostentant la condició d'electors, no estiguen sotmesos en prohibició o incapacitat legal o estatutària.
  
La constitució dels òrgans de govern o la seua modificació, haurà de comunicar-se, en el termini de cinc dies, al Consell General, al Consell Valencià i a l'òrgan competent de la Generalitat Valenciana. Així mateix, es comunicarà la composició dels òrgans elegits i el compliment dels requisits legalment establits.
  
Els col·legiats emetran el vot per escrit i en forma secreta, personalment, per depòsit o per correu, amb les garanties que quant a este últim s'establixen en els presents Estatuts.
  
Article 31-bis. Vacants en la Junta de Govern
  
Quan per qualsevol causa, la totalitat dels membres de la Junta de Govern del Col·legi queden vacants, el Consell Valencià designarà una Junta Provisional que convocarà, en el termini de trenta dies, eleccions per a la provisió dels càrrecs vacants. Estes eleccions hauran de celebrar-se dins dels dos mesos següents, comptats des de la convocatòria.
  
Si queden vacants més de la meitat de membres de la Junta de Govern, el Consell Valencià els completarà de forma també provisional, i actuarà per a la seua provisió definitiva en la mateixa forma abans consignada. En este supòsit, els elegits exerciran el seu càrrec pel temps que hi ha fins a l'època de la seua renovació, segons el torn establit.
  
Si, fóra dels supòsits expressats, es produïx alguna vacant en la Junta de Govern, es proveirà per designació del degà en la següent reunió ordinària de la Junta de Govern, fins que siga coberta per elecció en la pròxima convocatòria d'eleccions. En este supòsit, l'elegit exercirà el seu càrrec pel temps que hi haja fins a la seua renovació, segons el torn establit.
  
Article 32. De l'exercici del dret a vot
  
L'exercici del dret a vot és personal i indeleble i es realitzarà el mateix dia de la celebració de les eleccions, prèvia acreditació del col·legiat votant davant la mesa electoral corresponent, a través del seu carnet de col·legiat, document nacional d'identitat, permís de conduir o passaport.
  
No obstant l'anterior, els col·legiats podran emetre el seu vot per correu o per depòsit, amb les següents normes:
  
a) En el termini de cinc dies hàbils, a comptar des de la proclamació de les candidatures, els col·legiats que desitgen emetre el seu vot per correu o per depòsit, hauran de sol·licitar a la Secretaria del Col·legi el sobre i les paperetes amb les candidatures presentades. Tant les paperetes com el sobre hauran de ser normalitzats i aprovats per la Junta de Govern en funcions.
  
b) L'emissió del vot haurà d'efectuar-se de la següent manera:
  
En el sobre normalitzat entregat per la Secretaria del Col·legi al votant s'introduirà la papereta elegida. Este sobre, una vegada tancat, s'introduirà en un altre, en el qual serà necessari incloure una fotocòpia del carnet de col·legiat o document nacional d'identitat.
  
El segon sobre, amb el contingut abans mencionat, es depositarà al Col·legi o s'enviarà per correu certificat, dirigit a la Junta de Govern en funcions del Col·legi Professional de Delineants i Dissenyadors Tècnics de València, al domicili del Col·legi, amb clara expressió del remitent i s'haurà d'assenyalar en l'anvers ?Per a les eleccions del Col·legi de Delineants i Dissenyadors Tècnics de València a celebrar el dia...-.
  
Només es computaran els vots depositats al Col·legi o emesos per correu certificat que complisquen els requisits anteriorment establits i es reben al Col·legi abans de les 20.00 hores del dia anterior a la celebració de les eleccions.
  
Article 33. Proclamació de resultats i presa de possessió dels electes
  
Finalitzada la votació i escrutini, la mesa electoral proclamarà la candidatura elegida, que prendrà possessió en el termini màxim d'un mes des de l'elecció.
  
Article 34. Del cessament dels membres de la Junta de Govern
  
1. Els membres de la Junta de Govern cessaran per les causes següents:
  
a) Mort.
  
b) Renúncia de l'interessat.
  
c) Pèrdua dels requisits estatutaris per a exercir el càrrec.
  
d) Expiració del termini per al qual van ser elegits o designats.
  
e) Falta d'assistència injustificada a tres sessions consecutives de la Junta de Govern o a cinc alternatives en un mateix any.
  
f) Aprovació de moció de censura, conforme al que disposen els presents Estatuts.
  
Article 35. De la moció de censura
  
L'Assemblea General, a proposta d'un terç dels membres del Col·legi, podrà incloure en l'orde del dia de les seues reunions, ordinàries o extraordinàries, la presentació d'una moció de censura contra el degà o membres de la Junta de Govern o contra la Junta de Govern en el seu conjunt, i expressar amb claredat les raons en què es base.
  
La moció de censura requerirà un quòrum d'assistència d'un terç dels membres del Col·legi i necessitarà per a la seua aprovació la meitat més un dels vots favorables dels assistents a l'Assemblea. La votació serà personal i secreta, i cada col·legiat disposarà d'un vot, sense que s'admeten delegacions de vot.
  
Si prospera la moció de censura, cessaran en els seus càrrecs els censurats, i s'obrirà un període electoral extraordinari; ocuparan interinament el càrrec o càrrecs vacants els col·legiats designats a l'efecte d'entre els components de la Junta de Govern o de l'Assemblea, llevat que hi haja acord perquè transitòriament seguiren en el seu exercici els cessats.
  
Si es rebutja la moció de censura, haurà de transcórrer el termini mínim d'un any perquè puga formular-se una altra contra les mateixes persones i fundada en semblants causes.
  
Article 36. De la moció de confiança
  
El degà, per la seua iniciativa o per acord de la Junta de Govern, quan concorregueren circumstàncies que ho feren aconsellable, podrà sotmetre's a una moció de confiança, que es plantejarà davant l'Assemblea General, en sessió que se celebrarà dins dels trenta dies següents a la presentació de la corresponent sol·licitud al secretari del Col·legi.
  
La moció de confiança requerirà, per a la seua aprovació, la meitat més un dels col·legiats assistents a l'Assemblea General, amb un quòrum d'assistència de dos terços dels membres del Col·legi, i es resoldrà per mitjà de votació secreta, sense que s'admeten delegacions de vot i cada col·legiat disposarà d'un únic vot.
  
El rebuig de la moció de confiança comportarà el cessament del degà, i l'Assemblea General convocarà les corresponents eleccions i adoptarà les provisions que corresponguen durant el període comprés fins a la celebració d'estes.
  
Article 37. Atribucions del degà president de la Junta de Govern
  
Correspon al degà:
  
a) Tenir la representació judicial i extrajudicial del Col·legi, amb facultats de delegar i d'acordar l'exercici de tota classe d'accions, recursos i reclamacions, inclòs el recurs de cassació, davant qualssevol autoritats, òrgans, jutjats i tribunals, inclòs el Suprem, i podrà atorgar poders a favor de procuradors i designar lletrats.
  
b) Convocar les reunions de les assemblees generals i la Junta de Govern.
  
c) Fixar l'orde del dia d'una i una altra, d'acord amb la Junta de Govern.
  
d) Presidir les reunions de les assemblees generals i la Junta de Govern.
  
e) Dirigir les deliberacions.
  
f) Vetlar pel compliment de les prescripcions reglamentàries.
  
g) Autoritzar amb la seua firma les actes de les reunions dels òrgans col·legials. Dites actes s'entendran aprovades si els assistents a les reunions no formulen expressa objecció per escrit en el termini de deu dies des que aquelles siguen exposades en el tauler d'anuncis.
  
h) Demanar dels centres oficials o entitats particulars les dades que calguen per a complir els acords a què es referix l'apartat f) o per a assessorar la Junta de Govern en les seues deliberacions o resolucions.
  
i) Autoritzar la incorporació al Col·legi.
  
j) Visar tots els certificats que siguen expedits pel secretari.
  
k) Autoritzar els lliurament o ordes de pagament.
  
l) Legitimar amb la seua firma els llibres de comptabilitat i qualsevol altre de naturalesa oficial, estos sense perjuí de la legislació establida per la Llei.
  
m) Autoritzar els informes i comunicacions que oficialment siguen dirigits pel Col·legi a les autoritats, corporacions o particulars.
  
n) Firmar els documents necessaris per a obertura de comptes corrents bancàries i els talons o xecs expedits per la Tresoreria.
  
o) Donar possessió als membres de la Junta de Govern.
  
p) Decidir amb el seu vot de qualitat els empats en les votacions.
  
Article 38. Atribucions del vicedegà
  
El vicedegà exercirà totes aquelles funcions que li conferisca el degà, i assumirà les d'este en cas d'absència, malaltia o vacant.
  
Article 39.Atribucions del secretari
  
Independentment dels drets i obligacions que li conferisquen els reglaments particulars i els acords de les respectives Juntes de Govern, correspondrà al secretari:
  
a) Estendre les actes de les reunions.
  
b) Donar fe de la possessió de tots els membres de la Junta de Govern.
  
c) Expedir certificats.
  
d) Preparar el despatx per a donar compte a la Junta de Govern dels assumptes del Col·legi i de les comunicacions dels col·legiats.
  
e) Redactar la memòria anual.
  
f) Firmar per si o amb el degà, en cas necessari, les ordes, correspondència ordinària de mer tràmit i la resta de documents administratius.
  
g) Tenir cura de l'arxiu dels documents pertanyents al Col·legi i de la custòdia de la qual serà responsable.
  
h) Portar el llibre d'actes de les reunions de les assemblees generals ordinàries, extraordinàries i de la Junta de Govern.
  
i) Portar, auxiliat pel personal d'oficina en què puguen delegar, el llibre de col·legiats en què es faran constar les seues circumstàncies personals, acadèmiques i professionals, certificar anualment el nombre d'altes i baixes de col·legiats al Consell General i al Consell Valencià.
  
j) Exercir l'autoritat directa sobre el personal administratiu i subaltern, a què farà complir amb les seues obligacions específiques i amb els acords de la Junta de Govern.
  
k) Autoritzar amb la seua firma les ordes de pagament i la disposició de fons i valors del Col·legi, en substitució del tresorer o de l'interventor quan així escaiga.
  
Article 40. Atribucions del tresorer
  
Serà missió del tresorer:
  
a) Recaptar i custodiar els fons pertanyents al Col·legi, i serà responsable d'estos.
  
b) Firmar rebuts, rebre cobraments i realitzar pagaments, i autoritzar amb la seua firma, conjuntament amb el degà president i l'interventor o, si no n'hi ha, el secretari, així com la disposició dels fons i valors del Col·legi, en la forma prevista en els presents Estatuts.
  
c) Tindre en el seu poder el fons indispensable per a les atencions ordinàries del Col·legi, i ingressar el que excedisca en l'entitat bancària que indique la Junta de Govern. Les quantitats depositades tan sols podran ser retirades si l'autoritzen amb la seua firma el degà president, l'interventor i el tresorer o, si no n'hi ha, el secretari.
  
d) Informar la Junta de Govern de l'impagament de les quotes i derrames establides per part dels col·legiats, perquè es prevegen les accions pertinents.
  
Article 41. Atribucions de l'intenventor:
  
Serà missió de l'interventor:
  
a) Portar els llibres de comptabilitat necessaris d'acord amb les lleis.
  
b) Firmar el corresponent compte d'ingressos i pagaments mensuals per a sotmetre'ls a l'aprovació de la Junta de Govern, i reunits els corresponents de l'any, amb els seus justificants, presentar-los a l'aprovació de l'Assemblea General Ordinària.
  
c) Fer arribar, per mitjà de la memòria anual, a tots els col·legiats, el balanç de la situació econòmica del Col·legi.
  
d) Redactar, en unió del tresorer, els pressuposts del Col·legi i sotmetre'ls a la Junta de Govern. En els esmentats pressuposts serà preceptiu fer constar la quota proporcional de participació en les despeses del Consell Valencià i del Consell General, d'acord amb els acords adoptats anualment en els plens ordinaris.
  
Article 42. Atribucions dels vocals de la Junta de Govern
  
Seran atribucions dels vocals:
  
a) Auxiliar els titulars de las resta de càrrecs de la Junta de Govern i substituir-los en les seues absències, malalties o en qualsevol altra circumstància per la qual causen vacant temporal.
  
b) Assistir, en torn amb la resta de vocals, al domicili social del Col·legi per atendre el despatx dels assumptes que el requerisquen.
  
c) Exercir tots els comeses que els conferisca el degà o la Junta de Govern, així com les comissions per a les quals hagueren sigut designats.
  
CAPÍTOL V
  
Règim administratiu i econòmic del Col·legi
  
Article 43. Del règim d'adopció d'acords.
  
Tant els acords de l'Assemblea General com de la Junta de Govern seran immediatament executius, excepte acord motivat en contrari per la Junta.
  
Per a la validesa dels acords de l'Assemblea General i de la Junta de Govern es necessitarà el vot favorable de la meitat més un dels assistents, sempre que no es prevegen altres requisits en els presents Estatuts.
  
Els esmentats acords seran inclosos en acta, amb expressió de la votació que per a la seua aprovació haguera tingut lloc, i s'emetrà el certificat corresponent.
  
No podrà adoptar-se vàlidament cap acord si prèviament no figura inclòs en l'orde del dia.
  
Article 44. Dels recursos contra els acords de la Junta de Govern
  
Contra els acords de la Junta de Govern del Col·legi es podrà interposar recurs davant el Consell Valencià de Col·legis Professionals de Delineants i Dissenyadors Tècnics, dins del termini de quinze dies hàbils, comptats a partir del següent a aquell en què s'hagueren adoptat o, si és procedent, notificat als col·legiats o persones a què afecten.
  
El recurs serà presentat davant la Junta de Govern, i haurà d'elevar-se, amb els antecedents i informe que escaiga, al Consell Valencià, dins dels quinze dies hàbils següents a la data de presentació.
  
El Consell Valencià, previs els informes que estime pertinents, haurà de dictar resolució expressa dins dels dos mesos següents.
  
Article 45. Dels recursos contra acords de l'Assemblea General
  
Els acords de l'Assemblea General podran ser recorreguts per la Junta de Govern o per qualsevol col·legiat a qui afecte personalment, davant el Consell Valencià, en el termini de quinze dies hàbils des de la seua adopció.
  
Els recursos es tramitaran conforme al que preveu l'article anterior.
  
Article 46. Recursos administratius
  
Els actes emanats de la Junta del Col·legi i del Consell Valencià estan subjectes al dret administratiu, i una vegada esgotats els recursos corporatius, seran directament recorreguts davant la Jurisdicció Contenciosa Administrativa.
  
Article 47. Dels recursos econòmics del Col·legi
  
Els fons del Col·legi estaran constituïts per recursos ordinaris i extraordinaris:
  
1. Són recursos ordinaris:
  
a) Les quotes d'incorporació al Col·legi.
  
b) Les quotes col·legials ordinàries i extraordinàries i les derrames que aprove l'Assemblea General.
  
c) Els drets per intervenció en el reconeixement de firma o visat de plans, informes, dictàmens, valoracions, certificats i peritatges que realitzen els delineants i dissenyadors tècnics en l'exercici de la seua professió.
  
d) Els drets per expedició de certificats.
  
e) Els rendiments de qualsevol naturalesa que produïsquen els béns o drets que integren el patrimoni del Col·legi.
  
f) Qualsevol altre ingrés que legalment escaiga.
  
2. Són recursos extraordinaris:
  
a) Els romanents d'exercicis econòmics anteriors.
  
b) Qualsevol altre que legalment escaiga.
  
Article 48. Aplicació dels recursos econòmics
  
La totalitat dels recursos ordinaris i extraordinaris hauran d'aplicar-se amb caràcter exclusiu al compliment de les obligacions atribuïdes per la Llei de Consells i Col·legis Professionals de la Comunitat Valenciana i per les normes estatutàries i reglamentàries.
  
Article 48-bis. Rendició de comptes
  
Els col·legiats, en nombre superior al 5% del cens, podran formular petició concreta i precisa sobre qualsevol dada relativa a l'exercici econòmic.
  
Els comptes del Col·legi podran ser examinats pels col·legiats, en el període que hi haja entre la convocatòria i quaranta-vuit hores abans de l'assenyalada per a la realització de l'Assemblea General Ordinària.
  
CAPÍTOL VI
  
Fusió, absorció i dissolució del Col·legi
  
Article 49. De la fusió i absorció del Col·legi
  
La fusió o absorció del Col·legi haurà d'acordar-la l'Assemblea General Extraordinària convocada a l'efecte, i caldrà el vot favorable de les tres quartes parts dels col·legiats, previ informe del Consell General, Consell Valencià, i audiència del Col·legi, i haurà de ser aprovat per Decret.
  
Article 50. Dissolució del Col·legi
  
El Col·legi podrà dissoldre's quan així ho acorde l'Assemblea General Extraordinària convocada a l'efecte, i caldrà el vot favorable de les tres quartes parts dels col·legiats en votació directa, previ informe del Consell General, el Consell Valencià i audiència del Col·legi, i siga aprovat per Decret.
  
El patrimoni social, previ nomenament de liquidadors, es destinarà en primer lloc a cobrir el passiu. L'actiu resultant es destinarà a les institucions de previsió social de delineants que hi haja a la província. Si no n'hi ha, es repartirà a parts iguals entre els col·legiats en alta en el moment de la dissolució. S'exceptua la dissolució per integració en un altre Col·legi; en este cas, el patrimoni del Col·legi dissolt passarà al Col·legi que l'absorbisca.
  
DISPOSICIONS ADDICIONALS
  
Primera
  
Per al millor desenvolupament de l'activitat col·legial, hi haurà al Col·legi Professional de Delineants i Dissenyadors Tècnics de València un registre oficial de col·legiats, dividit en cinc seccions :
  
a) Delineants projectistes o superiors.
  
b) Tècnics superiors en desenvolupament de projectes.
  
c) Dissenyadors tècnics, industrial, interiors i gràfic.
  
d) Tècnics superiors en disseny industrial interiors i gràfic.
  
e) Delineants edificació, obra civil, industrial i cartogràfic.
  
Segona
  
Mentre no s'haja portat a terme el desenvolupament i implantació de l'article 49.2 de la LOGSE en els estudis de disseny i delineació, els títols que donaran accés a la col·legiació, als col·legis professionals de Delineants i Dissenyadors Tècnics, seran, a més dels enumerats en l'article 8 dels presents Estatuts, aquells títols de tècnic superior de Formació Professional Artístics que es puguen crear pel desenvolupament de la Llei General del Sistema Educatiu.
  
Relació de títols que actualment faculten per a l'exercici de la professió de delineant/dissenyador tècnic:
  
Títols vigents creats pel desenvolupament de la Norma Reguladora de la Formació Professional Industrial (LOFPI) de 20 de juliol 1955, publicadaen el BOE de data 21 de juliol de 1955
  
- Mestre industrial, branca delineant (D 21 de març de 1958). (Orde Ministerial de 12.12.1960)
  
- Graduat en AA AA. i OO AA. de delineació (D 2.127/1963, de 24 de juliol).
  
- Graduat en AA AA. i OO AA disseny d'interiors (D 2.127/1963, de 24 de juliol).
  
- Graduat en AA AA i OO AA disseny industrial (D 2.127/1963, de 24 de juliol).
  
- Graduat en AA AA i OO AA disseny gràfic (D 2.127/1963, de 24 de juliol).
  
Títols vigents creats pel desenvolupament de la Llei 14/1970, de 4 d'agost, General d'Educació i Finançament de la Reforma Educativa (LGFRE)
  
- Tècnic especialista d'edificis i obres (D/1976, de 5 de març). (Orde Ministerial de 13.09.1975).
  
- Tècnic especialista de delineació industrial (D/1976, de 5 de març). (Orde Ministerial de 13.09.1975).
  
- Tècnic especialista en disseny d'interiors (OMEC /1984, de 8 de novembre).
  
- Tècnic especialista en disseny industrial (OMEC /1984, de 8 de novembre).
  
- Tècnic especialista en disseny gràfic (OMEC /1984, de 8 de novembre).
  
Títols vigents creats per la Llei Orgànica d'Universitats 11/83 (LOU) de 25 d'agost, publicada en el BOE d'1 de setembre de 1983
  
- Títol d'enginyer tècnic en disseny industrial.(Resolució de 16 de novembre, publicat en el BOE de 5 de desembre de 1995).
  
Títols actualment vigents creats pel desenvolupament de la Llei d'Ordenació General del Sistema Educatiu (LOGSE) de 1992
  
- Tècnic superior en desenvolupament i aplicació de projectes de construcció. (RD 2.208/1993, de 17 de desembre).
  
- Tècnic superior en desenvolupament de projectes urbanístics i operacions topogràfiques (RD 2.209/1993, de 17 de desembre).
  
- Tècnic superior en realització i plans d'obra (RD 2.210/1993, de 17 de desembre).
  
- Tècnic superior en desenvolupament de projectes mecànics (RD 2.416/1994, de 16 de desembre).
  
- Tècnic superior en construccions metàl·liques (RD 1.656/1994, de 22 de juliol).
  
- Tècnic superior en sistemes de regulació i control automàtics (RD 619/1998, de 21 d'abril).
  
- Tècnic superior en desenvolupament de productes electrònics (RD 620/1995, de 21 d'abril).
  
- Tècnic superior en instal·lacions electrotècniques (RD 621/1995, de 21 d'abril).
  
- Tècnic superior en sistemes de telecomunicació i informàtics (RD 622/1995, de 21 d'abril).
  
- Tècnic superior en desenvolupament de projectes d'instal·lació de fluids, tèrmiques i manutenció (RD 2.042/1995, de 22 de desembre).
  
- Tècnic superior en desenvolupament de productes en fusteria i moble (RD 728/1994, de 22 d'abril).
  
- Tècnic superior d'arts plàstiques i disseny de projectes i direcció d'obres de decoració (RD 1.464/1995, d'1 de setembre).
  
- Tècnic superior d'arts plàstiques i disseny d'arquitectura efímera (RD 1.464/1995, d'1 de setembre).
  
- Tècnic superior d'arts plàstiques i disseny en escaparatisme (RD 1.464/1995, d'1 de setembre).
  
- Tècnic superior d'arts plàstiques i disseny d'elements de jardí (RD 1.464/1995, d'1 de setembre).
  
- Tècnic superior d'arts plàstiques i disseny en moblament. (RD 1.464/1995 d'1 de setembre).
  
- Tècnic superior d'arts plàstiques i disseny en modelisme i maquetisme (RD 1.388/1995, de 4 d'agost).
  
- Tècnic superior d'arts plàstiques i disseny en modelisme industrial (RD 1.388/1995, de 4 d'agost).
  
- Tècnic superior d'arts plàstiques i disseny de mobiliari (RD 1.388/1995, de 4 d'agost).
  
- Tècnic superior en disseny i producció editorial (RD 2.422/1994, de 16 de desembre).
  
- Tècnic superior d'arts plàstiques i disseny en gravat i tècniques d'estampació (RD 657/1996, de 19 d'abril).
  
- Tècnic superior d'arts plàstiques i disseny en enquadernació artística (RD 657/1996, de 19 d'abril).
  
- Tècnic superior d'arts plàstiques i disseny en edició d'art (RD 657/1996, de 19 d'abril).
  
Títols en projecte de RD que desenvolupa l'article 49.2 de la Llei d'Ordenació General del Sistema Educatiu (LOGSE) de 1992.
  
- Estudis superiors de disseny d'interiors
  
- Estudis superiors de disseny de productes
  
- Estudis superiors de disseny gràfic.
  
DISPOSICIÓ FINAL
  
Els presents Estatuts entraran en vigor l'endemà de la publicació en el Diari Oficial de la Generalitat Valenciana.